Aung San Suu Kyi, fyrrverandi leiðtogi Mjanmar, var í dag dæmd í fjögurra ára fangelsi fyrir undirróður og að hvetja til óhlýðni við herstjórn landsins. Sameinuðu þjóðirnar og mannréttindasamtök mótmæla dóminum.
Alþjóðleg mannréttindasamtök fordæma fjögurra ára fangelsisdómi yfir Aung San Suu Kyi, fyrrverandi leiðtoga Mjanmar. Herdómstóll sakfelldi hana fyrir undirróður og að hafa hvatt til óhlýðni gegn herforingjastjórn landsins. Hún á fleiri dóma yfir höfði sér.
Í yfirlýsingu frá Amnesty International segir að með dóminum sé herforingjastjórnin að reyna að berja niður baráttuna fyrir lýðræði í Mjanmar. Sakir á hendur Suu Kyi séu upplognar, réttað hafi verið yfir henni fyrir lokuðum dyrum og refsingin í engu samræmi við sakarefnin.
Mannréttindasamtök þingmanna í Suðaustur-Asíu kalla dóminn skopstælingu á réttlætinu. Engum blandist hugur um að herforingjarnir í Mjanmar séu að reyna að réttlæta valdaránið sem þeir frömdu 1. febrúar með því að ljúga sökum upp á Aung San Suu Kyi og tugi annarra stjórnmálamanna.
Michelle Bachelet, mannréttindastjóri Sameinuðu þjóðanna, segir í yfirlýsingu að meðferðin Aung San Suu Kyi fyrir dómstóli, sem herinn stýrir, sé af pólitískum rótum runnin. Hún krefst þess að henni verði sleppt þegar í stað.
Aung San Suu Kyi hefur ásamt fleiri stjórnmálamönnum setið í stofufangelsi frá því að herinn rændi völdum. Hún hefur verið sökuð um ýmis afbrot og á að mæta fyrir rétt á þriðjudag í næstu viku og á þá að svara til saka fyrir að hafa haft ólöglegar talstöðvar í fórum sínum. Gert er ráð fyrir að herforingjastjórnin stefni á að svipta hana frelsi það sem hún á ólifað. Aung San Suu Kyi er 76 ára.
Aung San Suu Kyi, fyrrverandi leiðtogi Mjanmar, var í dag dæmd í fjögurra ára fangelsi fyrir undirróður og að hvetja til óhlýðni við herstjórn landsins. Sameinuðu þjóðirnar og mannréttindasamtök mótmæla dóminum.